
Előterjesztés
a Közgyűlés részére

Tisztelt Közgyűlés!

A helyi önkormányzatokról szóló 1990. évi LXV. törvény 63/A. §-a határozza meg a Fővárosi Önkormányzat feladat- és hatáskörét, miszerint:
„d) […] közreműködik a főváros energiaellátásának, közvilágításának biztosításában; […];”
A fentiek alapján a közvilágítás a Fővárosi Önkormányzat kötelező feladata, a díszkivilágítás, mint önként vállalt feladat jogszabályi meghatározása indokolttá vált. A Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet (továbbiakban SZMSZ) 1. számú melléklete tartalmazza a Fővárosi Közgyűlés önként vállalt önkormányzati feladatainak jegyzékét, amit indokolt kiegészíteni a fővárosi díszvilágítási berendezések üzemeltetésével. A módosítási javaslatot az 1. melléklet, a kéthasábos változatot a 2. melléklet tartalmazza.
A főváros díszkivilágításáról szóló többször módosított 12/1991.(VI.6.) Főv. Kgy. rendelet (továbbiakban: Rendelet) szabályozza a főváros díszvilágítási berendezéseinek üzemeltetési rendjét.
A Rendelet mellékletében felsorolt objektumok köre a kerületi önkormányzatok, továbbá társadalmi szervezetek javaslata alapján rendszeresen bővült.
A Rendelet mellékletében közölt listában a még el nem készült, illetve műszakilag át nem adott berendezések csillaggal (*) jelöltek.
A Rendelet jelen módosítási javaslata
· már megfelel a berendezések aktuális állapotának, ha azok az időközben elkészültek, illetve műszaki átadásuk megtörtént;
· kiegészül a következő elkészült objektumokkal:
I. kerület:	Görgey-szobor (Budai Vár);
V. kerület:	Reagan-szobor;
X. kerület:	Magyar Oltár - Millecentenáriumi emlékmű (Szent László tér);
· kiegészül a következő csillaggal (*) jelölt objektumokkal, amelyek kivitelezése még folyamatban van, vagy már befejeződött, de a műszaki átadásuk még nem történt meg:
I. kerület:	Joseph Haydn- és Frèdèric Chopin-szobor (Horváth kert)*
	Szent György-szobor (Halászbástya)*
III. kerület:	Katinyi mártírok emlékműve (Katinyi mártírok parkja)*
XV.kerület:	Boldog Salkaházi Sára templom (Nádastó park)*
XVII. kerület:	Szent Kereszt Felmagasztalás-plébániatemplom melletti kereszt*
XXII. kerület:	„Turulmadár” I. világháborús emlékmű (Szentháromság tér)*
	Szentháromság-szobor (Nagytétényi út 284/b)*
Szent Flórián-szobor (Szent Flórián tér)*

A fenti objektumok díszvilágításának üzemeltetési költségei a Fővárosi Önkormányzat költségvetésében rendelkezésre áll.
Budapest kiemelkedően szép esti díszvilágítási látványának biztosítása nemcsak költség a főváros számára, hanem több irányú bevételt is jelent. A díszkivilágításnak a budapesti lakosok és a turisták szubjektív közérzetének, hangulatának kedvező befolyásolásán túl közvetetten lemérhető hatása például a turizmusból származó idegenforgalmi adóbevételek alakulásából adódik.

Kérem a tisztelt Fővárosi Közgyűlést, hogy az előterjesztést megtárgyalni és a döntési javaslatot elfogadni szíveskedjék.

Döntési  javaslatok:
A Fővárosi Közgyűlés úgy dönt, hogy:

megalkotja ……../2011.(…….) önkormányzati rendeletét a Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet módosításáról, az előterjesztés 1. melléklete szerinti tartalommal.
határidő:	azonnal
felelős: 	főpolgármester
A rendelet módosításához minősített szavazattöbbség szükséges.

megalkotja ……../2011.(…….) önkormányzati rendeletét a főváros díszkivilágításáról szóló 12/1991(VI.6.) Főv.Kgy. sz. rendelet módosításáról, az előterjesztés 2. melléklete szerinti tartalommal.
határidő:	azonnal
felelős: 	főpolgármester
A rendelet módosításához minősített szavazattöbbség szükséges.

kötelezettséget vállal arra, hogy az I. kerület Joseph Haydn- és Frèdèric Chopin - szobor, Szent György - szobor, III. kerület Katinyi mártírok emlékműve, XV. kerület Boldog Salkaházi Sára templom, XVII. kerület Szent Kereszt Felmagasztalás-plébániatemplom melletti kereszt,
XXII. kerület „Turulmadár” I. világháborús emlékmű, Szentháromság - szobor, Szent Flórián - szobor díszvilágításának műszaki átadása után az üzemeltetési költséget a „7322 Közvilágítás” címről biztosítja.
határidő:	azonnal
felelős: 	főpolgármester
Egyszerű szavazattöbbség szükséges.
Budapest, 2011. november „   ”
	Dr. György István
főpolgármester-helyettes

	Láttam:

	Sárádi Kálmánné dr.
főjegyző

